
	[bookmark: nev]BÁN VIKTÓRIA
Biológia
BSc, 5. félév
Pécsi Tudományegyetem
Természettudományi Kar
	KELEMEN KRISZTINA
Biológia
BSc, 5. félév
Pécsi Tudományegyetem
Természettudományi Kar


Témavezető:
	Dr. Horváth Győző
egyetemi adjunktus, PTE TTK




Kisemlősök makro- és mikroélőhely léptékű asszociáltságának vizsgálata felújító lékvágásos erdőgazdálkodással kezelt erdőrezervátumi pufferterületen

A Bükkhát Erdőrezervátum területén 2014-ben elevenfogó csapdázással vizsgáltuk a kisemlősök makro- és mikroélőhely szintű asszociáltságát. Három zárt erdőfoltban és négy különböző lékben befogott 4 rágcsálófaj – sárganyakú erdeiegér (Apodemus flavicollis), pirókerdeiegér (Apodemus agrarius), vöröshátú erdeipocok (Myodes glareolus), valamint a mezei pocok (Microtus arvalis) – fogási adatait használtuk fel. A makroélőhely szintű vizsgálatokat többváltozós variancia-analízissel (MANOVA) végeztük, amely során mind a négy faj esetén két modell felállításával vizsgáltuk a térbeli elkülönülést. Mindkét modell esetén a többváltozós MANOVA teszt igazolta az elkülönített makroélőhelyek szignifikáns hatását. Tehát az erdőgazdálkodás hatására kialakuló élőhelyi heterogenitás makrohabitat szinten is elősegítette a fajok közötti térbeli szegregációs mechanizmus kialakulását. A fajok mikrohabitat asszociáltságát a csapdapontok körüli botanikai kvadrátokban felmért 15 változó alapján többváltozós statisztikai módszerekkel (diszkriminancia analízis, ordinációs eljárások) vizsgáltuk, melyek a vegetáció fiziognómiai struktúrájának több mért változója esetén bizonyították a fajok mikroélőhely-szintű szegregációjában feltételezett jelentőségét. A diszkriminancia analízis teljes mintaterületre vonatkozó eredményei azt mutatták, hogy a fajok nem különültek el határozottan egymástól. Ezzel szemben az egyes élőhelytípusok (melyek különbözőségét a diszkriminancia analízis alátámasztotta) vizsgálata során azt az eredményt kaptuk, hogy a fajok szegregációja a legtöbb esetben jól kifejezett. A zárt erdőfoltokban egyedül a mezei pocok nem különült el egyértelműen a többi fajtól, míg lékek esetében egyik faj sem mutatott jelentős átfedést. A többváltozós statisztika segítségével tehát kimutattuk, hogy a vegetáció struktúra függvényében a fajok térbeli szegregációja egy adott habitat típuson belül, kisebb térléptékben is megvalósul. Így jelen tanulmányunk eredményei is alátámasztották a korábbi kutatások következtetéseit, miszerint a kisemlősök élőhely használatát mind makrohabitat, mind mikrohabitat szinten is érdemes vizsgálni.



